LAUSUNTO

				20.4.2006

Oikeusministeriö

PL 25

00023  Valtioneuvosto

Lausuntopyyntönne OM 4/41/2004 

SÄHKÖISTÄ KIINTEISTÖNVAIHDANTAA SELVITTÄVÄN TOIMIKUNNAN LOPPUMIETINTÖ

Oikeusministeriö on pyytänyt Suomen Yrittäjät ry:ltä lausuntoa otsikkoasiassa. Suomen Yrittäjät lausuu asiasta kunnioittavasti seuraavaa:

Toimikunta ehdottaa, että maakaareen lisätään sähköistä kiinteistön kauppaa, panttikirjaa ja kirjaamismenettelyä koskevat säännökset. Ehdotuksen mukaan kiinteistön kauppakirja voitaisiin tehdä sähköisesti oikeusministeriön pitämässä tietojärjestelmässä. Ostajan ei tarvitsisi erikseen hakea lainhuutoa, vaan se tulisi automaattisesti vireille kauppakirjan allekirjoittamisella. Vastaavasti kiinnitysmenettely voitaisiin automatisoida ja paperimuotoiset panttikirjat korvata sähköisillä panttikirjoilla. Paperimuotoisia asiakirjoja ja hakemuksia koskeviin säännöksiin ei ehdoteta muutoksia, joten edellä kuvattu sähköinen järjestelmä olisi vaihtoehto nykyiselle menettelylle.

Suomen Yrittäjät kannattaa ehdotettuja lainsäädäntömuutoksia, joiden voidaan nähdä edistävän kiinteistöihin kohdistuvien oikeustoimien ja niiden kirjaamisten luotettavaa siirtymistä sähköiseen muotoon. Ehdotukset tukevat myös yleistä tietoyhteiskunnan kehitystä niin yksityisellä puolella kuin valtionhallinnossa.

Haluamme korostaa, että kaupankäyntijärjestelmän luotettavuus ja selkeys ovat keskeisimpiä arvoja sen käyttäjille. Tämän vuoksi jo järjestelmää suunniteltaessa tietoturvan perusperiaatteet eli tiedon eheyden, sen luotettavuuden ja saatavuuden varmistaminen ja turvaaminen on otettava järjestelmän kehittämisen lähtökohdaksi.

Kunnioittavasti

SUOMEN YRITTÄJÄT RY

	Jussi Järventaus		Janne Makkula
	toimitusjohtaja		lainopillinen asiamies